skotsk uafhængighed
Den første folkeafstemning i Skotland om skotsk selvstændighed og dermed udtræden af unionen med England, Wales og Nordirland blev afholdt i september 2014. Resultatet blev, at 55% af de afgivne stemmer sagde nej til uafhængighed mens 45% ønskede skotsk løsrivelse.
Forud for valget i 2016 til Det Skotske Parlament bekendtgjorde Det Skotske Nationalparti, SNP, imidlertid, at det ville arbejde for en ny folkeafstemning om uafhængighed, hvis betingelserne for Skotland i den britiske union ændrede sig afgørende. Ved samme lejlighed blev britisk udtræden af EU identificeret som en sådan afgørende ændring. Den indtraf i juni 2016 med flertal for leave ved folkeafstemningen om Storbritanniens fortsatte medlemskab af EU. I den afstemning stemte 62% af skotterne for remain, men de blev stemt med ud af EU mod deres vilje af det engelske stemmeflertal for leave.
Efter det seneste valg til Det Skotske Parlament i maj 2021 står det klart, at der her er flertal for at få en ny folkeafstemning; populært ofte omtalt som "Indyref2", som er populær en sammentrækning af ’a second Scottish independence referendum’.
Det Skotske Parlament kan imidlertid ikke selv beslutte at afholde en ny folkeafstemning, idet den britiske forfatning og lovgivningen om devolution til Skotland fra 1998 præciserer, at en sådan forfatningsmæssig beslutning stadig henhører under regeringen i Westminster. Alle britiske premierministre siden 2014 har afvist, at en ny afstemning kan komme på tale før om en generations tid.
Flertallet i det skotske parlament i Holyrood indbragte imidlertid denne politiske afvisning fra London for den britiske højesteret. Denne afsagde en enstemmig kendelse i oktober 2022, som fastslår, at kompetencen til at træffe beslutning om afholdelse af en ny folkeafstemning ligger i London og ikke i Edinburgh.